CELEX: 32021D0359
Language: lt
Date: 2021-02-22 00:00:00
Title: Tarybos įgyvendinimo sprendimas (ES) 2021/359 2021 m. vasario 22 d. kuriuo Nyderlandams leidžiama taikyti lengvatinį mokesčio tarifą elektromobilių įkrovimo stotelėse tiekiamai elektros energijai

2021 2 26   
               
               
                  LT
               
               
                  Europos Sąjungos oficialusis leidinys
               
               
                  L 69/6
               
            
         TARYBOS ĮGYVENDINIMO SPRENDIMAS (ES) 2021/359
         2021 m. vasario 22 d.
         kuriuo Nyderlandams leidžiama taikyti lengvatinį mokesčio tarifą elektromobilių įkrovimo stotelėse tiekiamai elektros energijai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą, (1) ypač į jos 19 straipsnį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     remiantis Direktyvos 2003/96/EB 19 straipsniu, Tarybos įgyvendinimo sprendimu (ES) 2016/2266 (2) Nyderlandams buvo leista iki 2020 m. gruodžio 31 d. taikyti lengvatinį mokesčio tarifą elektros energijai, tiekiamai įkrovimo stotelėse, kurios tiesiogiai naudojamos elektromobiliams įkrauti;
                  
               
                     (2)
                  
                  
                     2020 m. kovo 30 d. Nyderlandai paprašė leidimo toliau taikyti lengvatinį mokesčio tarifą elektromobilių įkrovimo stotelėse tiekiamai elektros energijai nuo 2021 m. sausio 1 d. iki 2025 m. sausio 1 d. Komisijos prašymu 2020 m. lapkričio 20 d. Nyderlandai pateikė papildomos informacijos savo prašymui pagrįsti;
                  
               
                     (3)
                  
                  
                     lengvatiniu mokesčio tarifu siekiama toliau skatinti naudoti elektromobilius, sumažinant išlaidas tokiems elektromobiliams varyti naudojamai elektros energijai;
                  
               
                     (4)
                  
                  
                     naudojant elektromobilius neišmetama oro teršalų, susidarančių degant benzinui ir dyzelinui ar kitokiam iškastiniam kurui, todėl prisidedama prie oro kokybės miestuose gerinimo. Be to, naudojant elektromobilius gali sumažėti išmetamo CO2 kiekis, ypač jei naudojama elektros energija gaunama iš atsinaujinančiųjų energijos išteklių. Todėl tikimasi, kad lengvatinio mokesčio tarifo taikymu elektromobilių įkrovimo stotelėse tiekiamai elektros energijai bus prisidėta prie Sąjungos aplinkos, sveikatos ir kovos su klimato kaita politikos tikslų;
                  
               
                     (5)
                  
                  
                     Nyderlandai pabrėžė, kad lengvatinis mokesčio tarifas būtų taikomas elektromobilių įkrovimo stotelėse, tiesiogiai prijungtose prie elektros tinklo, įskaitant viešąsias įkrovimo stoteles ir kai kurias privačias ar įmonių įkrovimo stoteles, tiekiamai elektros energijai;
                  
               
                     (6)
                  
                  
                     Nyderlandai paprašė taikyti lengvatinį elektros energijos mokesčio tarifą tik toms įkrovimo stotelėms, kuriose elektros energija naudojama tiesiogiai elektromobiliui įkrauti, ir netaikyti jo tai elektros energijai, kuri tiekiama pakeičiant baterijas;
                  
               
                     (7)
                  
                  
                     taikant lengvatinį mokesčio tarifą įkrovimo stotelėse elektromobiliams tiekiamai elektros energijai bus paskatinta imtis viešai prieinamų įkrovimo stotelių verslo Nyderlanduose, dėl to turėtų tapti patraukliau naudoti elektromobilius ir turėtų pagerėti oro kokybė;
                  
               
                     (8)
                  
                  
                     atsižvelgiant į tai, kad elektromobilių yra gana mažai, taip pat į tai, kad verslui naudojamose įkrovimo stotelėse elektromobiliams tiekiamos elektros energijos apmokestinimo lygis bus didesnis už Direktyvos 2003/96/EB 10 straipsnyje nustatytą minimalų apmokestinimo lygį, nėra tikėtina, kad laikotarpiu, dėl kurio teikiamas prašymas, mažesniu mokesčio tarifu bus iškreipta konkurencija, tad jis neigiamo poveikio tinkamam vidaus rinkos veikimui neturės;
                  
               
                     (9)
                  
                  
                     ne verslo reikmėms skirtose įkrovimo stotelėse elektromobiliams tiekiamos elektros energijos apmokestinimo lygis bus didesnis už Direktyvos 2003/96/EB 10 straipsnyje nustatytą minimalų naudojimo ne verslo reikmėms apmokestinimo lygį;
                  
               
                     (10)
                  
                  
                     kiekvieno pagal Direktyvos 2003/96/EB 19 straipsnio 1 dalį suteikiamo leidimo galiojimo laikotarpis turi būti griežtai apribotas. Siekiant užtikrinti, kad leidimo galiojimo laikotarpis būtų pakankamai ilgas, kad atitinkami ekonominės veiklos vykdytojai neprarastų noro imtis reikiamų investicijų, tikslinga leidimą suteikti prašomam laikotarpiui. Vis dėlto leidimas turėtų būti nebetaikomas nuo tos dienos, kurią būtų pradėtos taikyti pagal Sutarties dėl Europos Sąjungos veikimo 113 straipsnį ar bet kurią kitą susijusią Sutarties dėl Europos Sąjungos veikimo nuostatą Tarybos priimtos bet kokios bendrosios nuostatos dėl elektromobiliams tiekiamai elektros energijai taikomų mokesčių lengvatų, jeigu tokios nuostatos būtų pradėtos taikyti iki 2025 m. sausio 1 d.;
                  
               
                     (11)
                  
                  
                     siekiant išvengti galimo administracinės naštos elektros energijos skirstytojams ir perskirstytojams padidėjimo dėl taikomų mokesčių tarifų pakeitimų, Nyderlandams turėtų būti suteikta galimybė lengvatinį mokesčio tarifą elektromobiliams tiekiamai elektros energijai taikyti nenutrūkstamai. Todėl prašomas leidimas turėtų būti suteiktas nuo 2021 m. sausio 1 d., kad būtų sklandžiai laikomasi ankstesnės tvarkos, kuri buvo leidžiama Įgyvendinimo sprendimu (ES) 2016/2266;
                  
               
                     (12)
                  
                  
                     šis sprendimas neturi poveikio su valstybės pagalba susijusių Sąjungos taisyklių taikymui,
                  
               PRIĖMĖ ŠĮ SPRENDIMĄ:
         
            1 straipsnis
            Šiame sprendime vartojamas terminas „elektromobilis“ reiškia elektromobilį, kaip apibrėžta Europos Parlamento ir Tarybos direktyvos 2014/94/ES (3) 2 straipsnio 2 punkte.
         
         
            2 straipsnis
            Nyderlandams suteikiamas leidimas taikyti lengvatinį mokesčio už elektros energiją, tiekiamą įkrovimo stotelėse, tiesiogiai naudojamose elektromobiliams įkrauti, tarifą, netaikant jo įkrovimo stotelėms, kuriose keičiamos elektromobilių baterijos, su sąlyga, kad laikomasi Direktyvos 2003/96/EB 10 straipsnyje nustatytų minimalių apmokestinimo lygių.
         
         
            3 straipsnis
            Šis sprendimas taikomas nuo 2021 m. sausio 1 d. iki 2025 m. sausio 1 d.
            Tuo atveju, jei Taryba, remdamasi Sutarties dėl Europos Sąjungos veikimo 113 straipsniu ar bet kuria kita susijusia Sutarties dėl Europos Sąjungos veikimo nuostata, nustato bendrąsias taisykles dėl elektromobiliams tiekiamai elektros energijai taikomų mokesčių lengvatų, šis sprendimas nebetaikomas nuo tos dienos, kurią pradedamos taikyti tokios bendrosios taisyklės.
         
         
            4 straipsnis
            Šis sprendimas skirtas Nyderlandų Karalystei.
         
         
            Priimta Briuselyje 2021 m. vasario 22 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  OL L 283, 2003 10 31, p. 51.
         
            (2)  2016 m. gruodžio 6 d. Tarybos įgyvendinimo sprendimas (ES) 2016/2266, kuriuo Nyderlandams leidžiama taikyti mažesnį mokesčio tarifą elektromobilių įkrovimo stotelėse tiekiamai elektros energijai (OL L 342, 2016 12 16, p. 30).
         
            (3)  2014 m. spalio 22 d. Europos Parlamento ir Tarybos direktyva 2014/94/ES dėl alternatyviųjų degalų infrastruktūros diegimo (OL L 307, 2014 10 28, p. 1).